钦定古今图书集成/历象汇编/乾象典/第038卷 > 荆川稗编 > 《怨晓月赋》夏完淳
## 钦定古今图书集成/历象汇编/乾象典/第038卷 > 荆川稗编 > 《怨晓月赋》夏完淳

“美人二八兮卷珠箔，明月三五兮流华阁。回飔动兮
玉栊寒，素河横兮露华薄。林骚骚而乌啼，沙皑皑而
雁落。怀耿耿兮独不寐，恨盈盈兮将谁托？卷翠被而
凝妆，掩莲帐而清酌。蚖膏销兮银缸，兰烬灰兮瑶筐。
怜玉腕兮相思苦，怨愁人兮知夜长。何望舒之元辔，
流清景而逸光。午徘徊而入户，忽朦胧其在梁，既宛转其侵幕，复飘飖而去床。玉壶寂寞，银箭丁当。梦回
远塞，泪满空房。万里关山之月，千家砧杵之霜。度七
襄之不夜，断九折之回肠。望门前之乌桕，焚帐底之
胡香。悬夜光而盈室，徂清夜兮未央。逗瑶波而微见，
澹荒荒其映墙。银河渡兮漏永，玉斗转乎云间。荒鸡
鸣而尚戢，宿鸟翔而复还。天将曙而漠漠，夜若岁其
茫茫。独搴锦帐，静抚雕阑。仰视月兮髣髴，弄清质之
潺湲。隐帘栊兮玉镜，隔烟雾兮红颜。澹参差其欲下，
蹇微茫其未安。衰芙蓉兮江上，落梧桐兮井栏。忽众
星之零乱，独孤月之微含。宛瑶华而若汉，映琼田而
苦寒。风萧萧兮云漫漫，寒烟古兮木叶干。按琼笙兮
为谁响？抱银筝兮不忍弹。思荡子兮行路难，念征夫
兮衣裳单。明月入地兮夜在天，夫君悠悠兮何时还。